Hof sê vandag (wéér) oor Tasima en eNatis | Netwerk24
Deur Elvira Wood 17 Julie 2018 08:22
Die gebou in Midrand waar die eNatis-stelsel gebaseer is en wat Tasima moes ontruim.
Business Day berig die konstitusionele hof gaan na verwagting ’n finale uitspraak oor dié kwessie gee.
Tasima het voorheen die eNatis bedryf totdat hy op 3 April 2017 deur regter Neil Tuchten in die hooggeregshof in Pretoria beveel is om onmiddellik die perseel in Midrand te verlaat en die stelsel aan die RTMC te oorhandig.
Makhosini Msibi, uitvoerende hoof van die RTMC, het toe gesê die staat is al lankal gereed om die eNatis-diens te lewer en dat daar geen chaos met die oorhandiging sal wees nie, aangesien die RTMC bereid is om Tasima se personeellede oor te neem.
Tasima het die stelsel sedert Julie 2001 bedryf. Sy kontrak om die stelsel te bedryf, is onregmatig in 2009 verleng.
Die eertydse direkteur-generaal van dié departement het die vaste kontraktermyn vir vyf jaar verleng, wat teenstrydig met die Grondwet, die Wet op Openbare Finansiële Bestuur en die tesourie se regulasies was. Tasima het daarna bevele van die hooggeregshof in Pretoria bekom wat die DG se besluit opgedwing het. ’n Kontrak wat dus verstryk het, is deur hofbevele aan die gang gehou.
eNatis word gebruik vir die lisensiëring van alle motorvoertuie, rybewystoetse, leerlingrybewystoetse, die hantering van padverkeersoortredings en voertuie se padwaardigheid.
Meer oor: Tasima | Verkeer | Lisensies | Enatis
Tasima-werkers se salaris ’n probleem weens geskil
eNatis: Tasima-werkers ‘te bang om iets te sê’
Tasima en RTMC steeds haaks oor salarisse
Hofstryd duur voort oor wees werkers van eNatis